ئالما بىلەن گۇگۇل ھەمكارلاشتى

**<big>ئالما ‮iriS بىلەن گۇگۇل ھەمكارلاشتى</big>**

2026.01.14

شۇ يەر ۋاقتى 12-يانۋار ئالما (Apple) بىلەن گۇگۇل (Google) كۆپ يىللىق كېلىشىم ئىمزالىغانلىقىنى بىرلىكتە ئېلان قىلىپ، گۇگۇل Gemini مودېلىنىڭ ئايفونغا رەسمىي ۋە تولۇق ئورۇنلاشتۇرۇلىدىغانلىقىنى جەزملەشتۈردى. «بىلۇمبېرگ» قاتارلىق نوپۇزلۇق مەنبەلەرنىڭ ئاشكارىلىشىچە، بۇ سودىنىڭ يوشۇرۇن باھاسى يىلىغا تەخمىنەن 1 مىليارد دوللارغا يېتىدىكەن.

**گۇگۇلنىڭ چوڭ تىپتىكى مودېلى ئالما شىركىتىنىڭ Siri غا سىڭدۈرۈلدى. بۇنىڭ قانداق تەسىرى بار؟**

Siri نىڭ روھىغا گۇگۇل (Google) تەرىپىدىن جان كىرگۈزۈلىدۇ.

بۇ بىر پارچە توختام كرېمنىي جىلغىسىنى بىر دەمدىلا «پاتىپاراق قىلىۋەتتى»: گۇگۇلنىڭ پاي باھاسى شۇ ھامان ئۆرلەپ، بازار قىممىتى 4 تىرىليون دوللاردىن ئېشىپ كەتتى؛ ئېلون ماسك غەزەپ بىلەن بۇنى «مونوپوللۇق قاباھەتلىك چۈشى» دەپ تەنقىد قىلدى.

ۋال كوچىسىدىكىلەرنىڭ (Wall Street) پىشقان ھېساباتى بويىچە ئېيتقاندا، بۇ 1 مىليارد دوللارغا سېتىۋېلىنغىنى تېخنىكا ئەمەس، بەلكى ۋاقىتتۇر.

ئۆزى تەتقىق قىلىش سۈرئىتى سۈنئىي ئەقىل (AI) دولقۇنىنىڭ ھەيۋىسىگە يېتىشەلمىگەچكە، ئالما شىركىتى پايدىنى بوشلۇققا تېگىشىشنى تاللاشقا مەجبۇر بولدى. ئالما شىركىتى ئۈچۈن ئېيتقاندا، بۇ يۇتمىسا بولمايدىغان بىر ئاچچىق دورا؛ ئەمما گۇگۇل ئۈچۈن ئېيتقاندا، بۇ ئايفون بازىسىغا بايراق تىكىشتىكى ھەل قىلغۇچ جەڭ؛ OpenAI ئۈچۈن ئېيتقاندا، بۇ بەلكىم ئۇلارنىڭ كۆچمە تېرمىنال جەڭ مەيدانىدا يوقاتقان تۇنجى، شۇنداقلا ئەڭ ئازابلىق بازىسى بولۇشى مۇمكىن.

**يادرولۇق پاكىت: «يۈرەك» ئالماشتۇرۇش ئۈچۈن قول تۇتۇشۇش، يېڭى نۇسخىدىكى Siri بۇ ئەتىيازدا سەھنىگە چىقىدۇ.**

ئەڭ يېڭى ئاشكارىلانغان ئۇچۇرلارغا ئاساسلانغاندا، ئالما بىلەن گۇگۇل كۆپ يىللىق، مەخسۇس بولمىغان ھەمكارلىق كېلىشىمى ھاسىل قىلغان. كېيىنكى ئەۋلاد «ئالما ئاساسىي مودېلى» گۇگۇلنىڭ Gemini سۈنئىي ئەقىل مودېلى ۋە ئۇنىڭ بۇلۇت ھېسابلاش مۇلازىمىتى ئاساسىدا قۇرۇلىدۇ. بۇ مودېللار ئاساسلىقى بۇ يىل تولۇق دەرىجىسى ئۆستۈرۈلىدىغان Siri ئاۋازلىق ياردەمچىسىنى ھەرىكەتلەندۈرۈش ۋە باشقا «Apple Intelligence» (ئالما سۈنئىي ئەقىلى) ئىقتىدارلىرىنى قوللاشقا ئىشلىتىلىدۇ.

مەلۇم بولۇشىچە، ئالما شىركىتى تەخمىنەن 1 تىرىللىيون 200 مىليارد پارامېتىرغا ئىگە، ئىقتىدارى ئالمىنىڭ نۆۋەتتىكى ئۆز ئالدىغا تەتقىق قىلغان بۇلۇت AI مودېلى (تەخمىنەن 150 مىليارد پارامېتىر) دىن خېلىلا يۇقىرى بولغان مەخسۇس Gemini مودېلىنى قوللىنىدىكەن. شەخسىي مەخپىيەتلىكنى قوغداش ئۈچۈن، بارلىق AI بىر تەرەپ قىلىش جەريانى ئالمىنىڭ بەلگىلەنگەن قۇرۇلمىسىغا ئەمەل قىلىدۇ: ئاددىي ۋەزىپىلەر ئايفون قاتارلىق ئۈسكۈنىلەرنىڭ ئۆزىدە بىر تەرەپ قىلىنىدۇ، مۇرەككەپ ۋەزىپىلەر بولسا ئالما ئۆزى قۇرغان «شەخسىي بۇلۇت ھېسابلاش» مۇلازىمېتىرلىرىغا ئەۋەتىلىپ بىر تەرەپ قىلىنىدۇ.

گۇگۇل بۇ جەرياندا ھاسىل بولغان ئىشلەتكۈچى سانلىق مەلۇماتلىرىنى بىۋاسىتە زىيارەت قىلالمايدۇ. گۇگۇل پەقەت ئاساسىي مودېل بىلەن تەمىنلەيدۇ، سانلىق مەلۇماتلارنى بىر تەرەپ قىلىشنىڭ پۈتكۈل جەريانى ئالما كونتروللۇقىدىكى قاتتىق دېتال ۋە ئۇل ئەسلىھەلەردە تاماملىنىدۇ.

ئالما ۋە گۇگۇلنىڭ ھېچقايسىسى كونكرېت سودا سوممىسىنى ئاشكارىلىمىدى. ئەمما «بىلۇمبېرگ» قاتارلىق تاراتقۇلارنىڭ خەۋىرىگە قارىغاندا، ئالما شىركىتى Gemini مودېلىنىڭ ھوقۇقى ۋە ئىشلىتىلىشىگە ئېرىشىش ئۈچۈن يىلىغا تەخمىنەن 1 مىليارد دوللار تۆلىشى مۇمكىن ئىكەن.

بۇ ئىككى شىركەتنىڭ ئىلگىرىكى سودا مۇناسىۋىتى بىلەن روشەن سېلىشتۇرما ھاسىل قىلىدۇ: ئىلگىرى گۇگۇل ئالما Safari تور كۆرگۈچىنىڭ سۈكۈتتىكى ئىزدەش ماتورى ئورنىنى ساقلاپ قېلىش ئۈچۈن ئالما شىركىتىگە يىلىغا 20 مىليارد دوللاردىن ئارتۇق پۇل تۆلەيتتى.

يېڭى مودېل ئارقىلىق ھەرىكەتلەندۈرۈلىدىغان، تېخىمۇ خاسلاشتۇرۇلغان Siri نىڭ iOS 26.4 نىڭ بىر قىسمى سۈپىتىدە، 2026-يىلى 3-ئاي ياكى 4-ئايدا ئىشلەتكۈچىلەرگە رەسمىي سۇنۇلۇشى مۆلچەرلەنمەكتە. بۇ خەۋەرنىڭ تۈرتكىسىدە، گۇگۇل پېيى بازار يېپىلغاندىن كېيىن %1 تىن كۆپرەك ئۆرلەپ، ھازىر ھەر بىر پاي باھاسى 332.73 دوللار، بازار قىممىتى تەخمىنەن 4 تىرىليون 10 مىليارد دوللارغا يەتتى.

**ئالما باش ئەگدى: يىلىغا 1 مىليارد دوللار، سېتىۋالمىسا بولمايدىغان بىر بېلەتنى سېتىۋالدى.**

«ۋېرتىكال بىرىكتۈرۈش» نى گېنىغا ئويۇۋەتكەن بۇ تەكەببۇر ماگنات — ئالما شىركىتى بۇ قېتىم راستتىنلا جىددىيلەشتى.

بىر ۋاقىتلاردا ئەقلىي ئىقتىدارلىق ئاۋازنىڭ باشلامچىسى دەپ قارالغان Siri گۇگۇل Gemini ۋە ChatGPT ئالدىدا ئاقساپ قالدى. ئالما ۋەدە قىلغان چوڭقۇر چۈشىنىدىغان، تەشەببۇسكارلىق بىلەن مۇلازىمەت قىلىدىغان «Apple Intelligence» بولسا كۆپ قېتىم كېچىكتۈرۈلۈشتەك خىجىللىقنى باشتىن كەچۈردى: 2024-يىلدىن تاكى 2026-يىلغىچە كېچىكتۈرۈلدى.

AI ئىگىلىك تىكلەش شىركىتى Hyperbolic نىڭ باش ئىجرائىيە ئەمەلدارى جىن يۈچېن مۇنداق باھا بەردى: ئالما شىركىتى Siri لىنىيەسىدە ئۇزۇن مۇددەت «بۇلۇت ئىقتىدارى» بىلەن «مەخپىيەتلىكنى ئالدىنقى ئورۇنغا قويۇش» ئارىسىدا ئىككىلىنىپ تۇردى. ئاخىرىدا، ئۇلار كۆپ خىل شەكىلدە تېخىمۇ ئەۋزەللىككە ئىگە Gemini تەرەپكە ئېغىشقا مەجبۇر بولدى. تېخىمۇ چوڭقۇر سەۋەب شۇكى، OpenAI قاتتىق دېتالغا قول تىقىشقا باشلىغاندا، ئۇ ئەمدى بىخەتەر ئىتتىپاقداش بولماي قالدى.

بۇ ئالما شىركىتىنىڭ تىرىشمىغانلىقىدىن ئەمەس. ئەمما ئالدىنقى قاتاردىكى چوڭ مودېلنى قۇرۇش — سانلىق مەلۇمات، ھېسابلاش كۈچى ۋە ۋاقىتقا مۇناسىۋەتلىك بىر مەيدان «ئۈچ تەن» ئۇرۇشىدۇر. رەقىبلىرى گۇگۇل ۋە OpenAI خېلى ئالدىغا ئىلگىرىلەپ كەتتى. ئىچكى مەنبەلەرنىڭ خەۋىرىگە قارىغاندا، ئالما ئۆزى تەتقىق قىلغان مودېلنىڭ پارامېتىر كۆلىمى (تەخمىنەن 150 مىليارد) بىلەن گۇگۇلنىڭ مەخسۇس Gemini (تەخمىنەن 1 تىرىليون 200 مىليارد) ئارىسىدىكى پەرق رېئال ۋە رەھىمسىزدۇر.

شۇنىڭ بىلەن، درامماتىك بىر كۆرۈنۈش مەيدانغا كەلدى: ئالما شىركىتى «ئەستايىدىل باھالاش ئارقىلىق، گۇگۇلنىڭ تېخنىكىسى ئەڭ كۈچلۈك ئاساس بىلەن تەمىنلىدى» دەپ جاكارلىدى.

تىم كۇك ئۈچۈن ئېيتقاندا، بۇ پۇلغا سېتىۋېلىنغىنى تېخنىكا ئەمەس، بەلكى ھاياتتۇر.

ئىستېمالچىلار ۋە مەبلەغ سالغۇچىلارنىڭ سەۋرى تۈگەۋاتىدۇ، ئايفون «AI تېلېفونى» بەلگىسىگە ماس كېلىدىغان تەجرىبىنى ئوتتۇرىغا چىقىرىشقا جىددىي ئېھتىياجلىق. ئەڭ مۇرەككەپ، ئەڭ كۆپ پۇل كۆيدۈرىدىغان مودېل ئېچىشنى گۇگۇلغا ھۆددىگە بېرىش ئارقىلىق، ئالما شىركىتى ئاندىن قولىنى بوشىتىپ ئۆزى ئەڭ ماھىر بولغان ئىشنى قىلالايدۇ: تەجرىبىنى سىلىقلاش، ئېكولوگىيەنى بىرىكتۈرۈش، مەخپىيەتلىكنى قەتئىي قوغداش.

تورداشلارنىڭ ئىنكاسىدا ئېيتىلغاندەك: بۇ ئىنتايىن ئەقىللىق بىر قوغلىشىشتۇر. Gemini دىن پايدىلىنىپ ئېغىر ۋە مەينەت ئىشلارنى بىر تەرەپ قىلىپ، يادرولۇق ئىقتىدارلارنى ئۈسكۈنە تەرەپتە قالدۇرۇش ئارقىلىق، ئالما ئەمەلىيەتتە گۇگۇلنىڭ ھېسابلاش كۈچىنى ئىشلىتىپ، ئۆزىنىڭ قورغىنىنى رېمونت قىلىۋاتىدۇ.

**گۇگۇل چوڭ غەلىبە قىلدى: AI دەۋرىنىڭ «يوشۇرۇن ھۆكۈمرانى» غا ئايلانماقتا.**

ئەگەر ئالما شىركىتى بېلەت سېتىۋېلىشقا مەجبۇر بولغان يولۇچى دېيىلسە، ئۇنداقتا گۇگۇل بېلەت پۇلىنى يىغىپلا قالماي، پۈتكۈل ئويۇن مەيدانىنى كونترول قىلغان خوجايىندۇر.

بۇ سودىنىڭ گۇگۇل ئۈچۈن ئىستراتېگىيەلىك قىممىتى ھېساباتتىكى 1 مىليارد دوللاردىن خېلىلا يۇقىرى. بۇ بىر قورقۇنچلۇق پاكىتتىن دېرەك بېرىدۇ: گۇگۇل Gemini ئۆزىنىڭ ئاندىرويىد ئېكولوگىيەسى ۋە سامسۇڭنىڭ «Galaxy AI» نى ئۆتكۈزۈۋالغاندىن كېيىن، يەنە 2 مىلياردتىن ئارتۇق ئۈسكۈنىگە ئىگە ئالمىنىڭ يېپىق قورغىنىنى مۇۋەپپەقىيەتلىك ھالدا بېسىۋالدى.

CNBC نىڭ داڭلىق رىياسەتچىسى جىم كرېمېرنىڭ قارىشىچە، بۇ ئىنتايىن مۇقىم بولغان «تەڭ پايدا ئېلىش» تۇر: گۇگۇل تۆلىگەن قوشۇمچە تەننەرخ ئىنتايىن تۆۋەن، ئەمما Siri تەجرىبىسىنىڭ سۈپەت ئۆزگىرىشىگە ئېرىشتى، بۇ بىۋاسىتە ئىككى شىركەتنىڭ پاي باھاسىنى ئۆستۈردى.

ۋال كوچىسى ئانالىزچىسى Dan Ives بۇنى «گۇگۇلنىڭ ھەل قىلغۇچ ئىسپاتلاش پەيتى» دەپ ئېنىقلىما بەردى. تېخىمۇ ئوچۇق قىلىپ ئېيتقاندا: دۇنيادىكى ئەڭ مۇھىم ئىككى كۆچمە مەشغۇلات سىستېمىسىنىڭ يادرولۇق ئەقلىي تەجرىبىسىگە بۇنىڭدىن كېيىن «Made by Google AI» (گۇگۇل AI ياسىغان) تامغىسى بېسىلىدۇ.

يەنە ئۆتكۈر پىكىرلىك تورداشلار مۇنداق ئىنكاس قايتۇردى: بۇ گۇگۇلنىڭ زور غەلىبىسى، تېخىمۇ مۇھىمى OpenAI نىڭ مەغلۇبىيىتىدۇر. ئىلگىرى ئالما شىركىتى OpenAI نى «ئەڭ ياخشى» AI غا ئىگە دەپ ماختاپ كۆككە كۆتۈرگەن بولسا، ئەمدىلىكتە OpenAI  دىن ۋاز كېچىپ، گۇگۇلنى تاللىدى.

بۇنداق دەرىجىدىكى ئېكولوگىيەنى كونترول قىلىش كۈچى تېخنىكا تارىخىدا مىسلى كۆرۈلمىگەن. ئۇ گۇگۇلنى OpenAI بىلەن بولغان مودېل ئۇرۇشىدا، يېڭىلمەس بىر «مەيدان ئەۋزەللىكى» گە ئىگە قىلدى. خەۋەر چىقىشى بىلەنلا Alphabet نىڭ بازار قىممىتى بىر مەھەل 4 تىرىليون دوللارلىق ئۆتكەلدىن بۆسۈپ ئۆتۈپ، كونا رەقىبىنى قىسقا ۋاقىت ئارقىدا قالدۇرۇشى ئەجەبلىنەرلىك ئەمەس.

يوشۇرۇن ئېقىم: مەخپىيەتلىك قارا ساندۇقى، مونوپوللۇق ئەيىبلىشى ۋە ئۈمىدسىزلەنگۈچىلەر.

داغدۇغىلىق زىياپەت ئاستىدا، يوشۇرۇن ئېقىملار دولقۇنلىماقتا. ئالقىش سادالىرىنىڭ سىرتىدا، گۇمانلىق ئاۋازلارمۇ ئوخشاشلا قۇلاقنى يارماقتا.

**بىرىنچى قاينام: مەخپىيەتلىك. ئالما شىركىتىنىڭ بۇ ئالتۇن ماركىسىنى يەنە ساقلاپ قالغىلى بولامدۇ؟**

«AI روھىنى گۇگۇلغا تاپشۇرۇش؟ مېنىڭ سانلىق مەلۇماتلىرىم يەنىلا بىخەتەرمۇ؟» بۇ ساناقسىز ئالما مەستانىلىرىنىڭ تۇنجى ئىنكاسى. بۇنىڭغا قارىتا ئالمىنىڭ جاۋابى تېز ۋە كەسكىن بولدى: بارلىق بىر تەرەپ قىلىش يا ئۈسكۈنە تەرەپتە تاماملىنىدۇ، ياكى ئالما ئۆزى قۇرغان «شەخسىي بۇلۇت ھېسابلاش» تا ئېلىپ بېرىلىدۇ، گۇگۇل ئىشلەتكۈچى سانلىق مەلۇماتلىرىغا ھەرگىز تەگمەيدۇ.

ئەمما تېخنىكا ساھەسىدىكى گۇمان تارقىمىدى. پېشقەدەم ئاچقۇچىلار گۇمان قىلىپ: بۇ تېخنىكا جەھەتتە پۈتۈنلەي بىر «قارا ساندۇق». گۇگۇلنىڭ مودېلىنى ئۆزىنىڭ ئۇل ئەسلىھەلىرى بىلەن پۈتۈنلەي ئۇچراشماي تۇرۇپ، ئالما مۇلازىمېتىرلىرىدا مۇكەممەل ئىجرا قىلدۇرۇشما؟ ئەگەر ئىنژېنېرلىق مۆجىزىسى يۈز بەرمىسىلا (بۇ مۇمكىن ئەمەس)، دېيىشتى.

**ئىككىنچى قاينام: مونوپوللۇق. ماسكنىڭ زەمبىرەك ئوقى ۋە ھوقۇقنىڭ مەركەزلىشىشى.**

ئىلون ماسك ئوچۇق-ئاشكارە ئوت ئاچتى: گۇگۇل ئەسلىدىلا Android ۋە Chrome نى كونترول قىلىۋاتقان ئىدى، ئەمدىلىكتە ھوقۇق تېخىمۇ مەركەزلەشتى، بۇ ئېنىقلا تەڭپۇڭلۇقنى يوقاتقانلىق.

رىقابەتچى مەھسۇلات Grok نىڭ خوجايىنى بولۇش سۈپىتى بىلەن، ئۇنىڭ مەيدانى بەلكىم ئادىل بولماسلىقى مۇمكىن، ئەمما ئۇ كۆرسەتكەن مەسىلە ھەقىقەتەن مەۋجۇت: بىر شىركەت بىرلا ۋاقىتتا ئاساسىي ئېقىمدىكى مەشغۇلات سىستېمىسى، تور كۆرگۈچ ۋە ئىككى چوڭ لاگېرنىڭ AI ئاساسىنى كونترول قىلغاندا، ھوقۇقنىڭ چېگراسى زادى نەدە؟

**ئۈمىدسىزلەنگۈچى: OpenAI، ئىتتىپاقداشتىن «زاپاس چاق» قا ئايلىنىپ قېلىشتەك خىجىللىق.**

ئەڭ خىجىل بولغىنى OpenAI بولدى. ئىلگىرى، ChatGPT «سىرتقى مېڭە» سۈپىتىدە Siri غا بىرلەشتۈرۈلگەن ئىدى. ئەمدىلىكتە، گۇگۇل بىۋاسىتە «باش مېڭە» بولۇپ قالدى، OpenAI نىڭ رولى بىر دەمدىلا بولسىمۇ-بولمىسىمۇ بولىدىغان ھالەتكە چۈشۈپ قالدى. رېيتېر ئاگېنتلىقى ئانالىزچىلارنىڭ كۆز قارىشىنى نەقىل كەلتۈرۈپ، بۇ بىۋاسىتە «OpenAI نى ئىككىنچى دەرىجىلىك ياردەمچى رولىغا ئىتتىرىۋەتتى» دېدى.

تېخىمۇ كۆپ خەۋەرلەرگە قارىغاندا، گۇگۇل Gemini 3 نىڭ ھۇجۇمىغا تاقابىل تۇرۇش ئۈچۈن، OpenAI ئىچكى قىسمىدا بىر مەھەل «قىزىل كود» ئېلان قىلىپ، پۈتۈنلەي جىددىي ھۇجۇم ھالىتىگە كىرگەن. AI تۆمۈر تەختىنى تالىشىش، ئەڭ قانلىق يېقىن ئارىلىقتا ئېلىشىش باسقۇچىغا كىردى.

**كەلگۈسى: پەقەت Siri لا ئەمەس، بۇ بىر مەيدان «بوشلۇق ھېسابلاش» نىڭ ئالدىن مەشىقى.**

نەزەرنى تېلېفون ئېكرانىدىن يىراقلاشتۇرسىڭىز، بۇ ھەمكارلىقنىڭ بەلكىم پەقەت مۇز تاغنىڭ بىر بۇرجىكى ئىكەنلىكىنى بايقايسىز. سەزگۈر كۆزەتكۈچىلەر بۇ ئىشنى ئاللىبۇرۇن ئالما شىركىتىنىڭ «كېيىنكى ئون يىلى»: بوشلۇق ھېسابلاش (Spatial Computing) ۋە ئەقلىي ئىقتىدارلىق كۆزئەينەك بىلەن باغلىدى.

نېمىشقا چوقۇم Gemini بولىدۇ؟ كۆپلىگەن كەسىپ ئەھلىلىرىنىڭ كۆرسىتىشىچە، ئاچقۇچ كۆپ مودېللىق ئىقتىداردا. كەلگۈسىدىكى ئالما كۆزئەينىكى پەقەت بۇيرۇقنى ئاڭلاپ چۈشىنىشكىلا ئەمەس، بەلكى دۇنيانى «كۆرۈش» كە تېخىمۇ موھتاج: جىسىملارنى تونۇش، قول ئىشارەتلىرىنى چۈشىنىش، كۆرۈنۈشلەرنى ئانالىز قىلىش. گۇگۇل AI نىڭ روبوت، كۆرۈش سەزگۈسىنى چۈشىنىش قاتارلىق ساھەلەرگە ئۇزۇن مۇددەت مەبلەغ سېلىشى، ئۇنى كۆپ خىل مودېلنى بىرلەشتۈرۈشتە ھالقىپ ئۆتكىلى بولمايدىغان ئەۋزەللىككە ئىگە قىلدى.

بىر تورداشنىڭ ئۇزۇن ئانالىزىدا ئېيتىلغاندەك: كرېمنىي جىلغىسىدىكى روبوت شىركەتلىرىنىڭ كۆپىنچىسى Gemini نى تۇنجى تاللاش قىلىدۇ، چۈنكى ئۇلار ھەقىقىي كۆپ خىل مودېلغا موھتاج. 2027-يىلى دۇنياغا كېلىشى مۆلچەرلەنگەن ئالما كۆزئەينىكىمۇ مۇشۇنداق AI دىن ئايرىلالمايدۇ.

بۇ بەلكىم شۇنداق مەنىنى بىلدۈرۈشى مۇمكىنكى، ئالما شىركىتى تاللىغىنى پەقەت Siri نىڭ «مېڭىسى» لا ئەمەس، بەلكى كەلگۈسىدىكى بۇرۇننىڭ ئۈستىگە تاقىلىدىغان ئىنقىلاب خاراكتېرلىك ئۈسكۈنىنىڭ «كۆزى» ۋە «كۆرۈش سەزگۈ مەركىزى» نى ئالدىن بېكىتىۋالغانلىقىدۇر.

تېخىمۇ چوڭقۇر قاتلاملىق ئىستراتېگىيەلىك مەقسەت رىقابەت ۋەزىيىتىنى قايتا شەكىللەندۈرۈشتە. OpenAI ئۆزىنىڭ قاتتىق دېتالى ئۈستىدە ئىزدىنىشكە باشلىغاندا، ئۇ «تېخنىكا تەمىنلىگۈچى» دىن يوشۇرۇن «ئېكولوگىيە ئاغدۇرغۇچى» غا ئايلاندى. يادرولۇق AI تەجرىبىسىنى بىۋاسىتە قاتتىق دېتال تەھدىتى شەكىللەندۈرمەيدىغان گۇگۇلغا (Pixel يانفوننىڭ نىڭ بازار ئۈلۈشى چەكلىك) تاپشۇرۇپ بېرىپ، OpenAI نى «تاللاش تۈرى» گە چۈشۈرۈپ قويۇش، ئالما شىركىتىنىڭ ئىنتايىن سوغۇققان مۇداپىئە ئىستراتېگىيەسىدۇر.

يۇقىرىقى تورداشنىڭ ئانالىزىدا يەنە مۇنداق كۆرسىتىلدى: ئالما شىركىتى يەنىلا مەزمۇن (مەسىلەن NBA تارقىتىش ھوقۇقى)، پارچە سېتىش دۇكانلىرى ۋە ئىشلەتكۈچىلەرنىڭ ئىشەنچىسى قاتارلىق غايەت زور ئەۋزەللىكلەرگە ئىگە. باشقا شىركەتلەر كۆزئەينەكنى بۇرۇن چىقارغان تەقدىردىمۇ، ئالما شىركىتىنىڭ بۇ خىل ئېكولوگىيەنى بىرىكتۈرۈش ئىقتىدارىغا تايىنىپ، كېيىن قوزغىلىپ ئالدىغا ئۆتۈپ كېتىش، كەسىپكە قايتا ئېنىقلىما بېرىش ئىشەنچىسى بار.

**خۇلاسە: بىر كۆۋرۈك ۋە تېخى ئاياغلاشمىغان ئۇزۇن سەپەر.**

ئالما شىركىتىنىڭ يول قويۇشى ھەم ئەمەلىيەتچىللىكنىڭ غەلىبىسى، ھەم لىنىيەنىڭ تۈزىتىلىشىدۇر. ئۇ شۇنى ئىسپاتلىدىكى، ھەممىنى قاپلاپ كېلىۋاتقان AI تېخنىكا دېڭىز تاشقىنى ئالدىدا، ھەرقانداق شىركەت ئۆز كۈچىگىلا تايىنىپ پۈتۈن ۋەزىيەتنى كونترول قىلالمايدۇ. ئوچۇق بولۇش ۋە ھەمكارلىشىش ئەمدى تاللاش ئەمەس، بەلكى مەۋجۇت بولۇپ تۇرۇش قانۇنىيىتىدۇر.

Deepwater Asset Management شىركىتىدىن جىن مانستېر مۇنداق باھا بەردى: يېڭى نۇسخىدىكى Siri نىڭ مۇۋەپپەقىيەت قازىنىش نىسبىتى زور دەرىجىدە ئاشتى. ئالما شىركىتىنىڭ GPT دىن ۋاز كېچىپ Gemini نى ئىشلىتىشى، ئۇلارنىڭ ئويۇن ئويناۋاتقانلىقىنى ئەمەس، بەلكى Apple Intelligence نى ئەستايىدىل ياخشىلاۋاتقانلىقىنى بىلدۈرىدۇ.

شۇنىڭ بىلەن بىر ۋاقىتتا، گۇگۇلنىڭ غەلىبىسى ئېكولوگىيەنىڭ غەلىبىسىدۇر. ئۇ شۇنى ئىسپاتلىدىكى، AI دەۋرىدە، ئەڭ چوڭ قورغان بەلكىم يەككە تېخنىكىدا بۆسۈش ھاسىل قىلىش ئەمەس، بەلكى تېخنىكىنى خۇددى ھاۋاغا ئوخشاش ھەممە يەردە مەۋجۇت قىلىشتۇر.

ئىشلەتكۈچىلەر ئۈچۈن ئېيتقاندا، تېخىمۇ ئەقىللىق، تېخىمۇ يېقىن Siri يېتىپ كېلىش ئالدىدا تۇرماقتا. ئەمما بىزمۇ ئاز ساندىكى بىر نەچچە «دەرىجىدىن تاشقىرى مېڭە» تەرىپىدىن بەلگىلىنىدىغان رەقەملىك دۇنياغا قەدەم قويۇۋاتىمىز. قۇلايلىق ۋە مەركەزلىشىش، يېڭىلىق يارىتىش ۋە مونوپوللۇق، مەخپىيەتلىك ۋە ئەقلىي ئىقتىدار — بۇ كىلاسسىك تېمىلارغا AI تەرىپىدىن يېڭى جىددىيلىك ئاتا قىلىنماقتا.

ئالما شىركىتى ئۆزى تەتقىق قىلىشتىن ۋاز كەچكىنى يوق. بۇ قېتىمقى ھەمكارلىق كەڭ كۆلەمدە بىر «ۋاقىتلىق كۆۋرۈك» دەپ قارالماقتا. جىن يۈچېننىڭ قارىشىچە، Gemini سەپلەنگەن Siri ئارقىلىق يېتەرلىك سانلىق مەلۇمات توپلانغاندىن كېيىن، ئالما ھەر ۋاقىت ئۆزىنىڭ مودېلىغا قايتىۋېلىشى مۇمكىن.

تېزلىتىش كۇنۇپكىسى بېسىلغان بۇ AI مۇسابىقىسىنىڭ ئاخىرقى نۇقتىسى يوق. بۈگۈنكى قول ئېلىشىپ يارىشىش بەلكىم كېيىنكى مەيدان تېخىمۇ شىددەتلىك ئۇرۇشنىڭ مۇقەددىمىسى بولۇشى مۇمكىن. ئالما يېتەرلىك سانلىق مەلۇمات توپلىغاندا، گۇگۇل كىرىش ئېغىزىنى مونوپول قىلغاندا، OpenAI قاتتىق دېتالنى چىقارغاندا، «كىم AI دەۋرىنىڭ پادىشاھى» دېگەن بۇ ئويۇن ئەمدىلا پەردىسىنى ئاچتى.

مەنبە: ئالپ سالونى